《西山谣寄潘延之先生》
宋代·郭祥正

男儿无成羁薄禄，日月相推犹转毂。谁向生前悟此生，西山山人挂冠速。

买田筑室临西山，时来石上横琴弹。千古万古治乱事，一曲两曲顿挫松风寒。

门前禾熟酝美酒，故人车马留盘桓。荣亦不足贵，辱亦不我干。

但愿青山绿水两不变，醉醒自得穷观玩。名落人间非所欲，闭门且喜辞忧患。

君不见李太白，朝为酒家仙，暮作金銮客。醉里题诗宫妾扶，自谓遇君今古无。

一朝谗言入君耳，夜郎远谪吟魂孤。到死空言竟何补，何如道行及妻子。

西山人，孰可比。晴空矫矫孤云飞，欲往攀援无路歧。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。